梅尧臣
杨乐道留饮席上客置黄红丝头芍药
洛阳贾牡丹，江都买芍药。
卖与富人欢，买为游人乐。
万丝必同心，千叶必同萼。
五色相浅深，百金相厚薄。
栽培动经年，风雨便成昨。
萧条洛阳城，索寞江都郭。
赖有一春花，能无十千酌。
朝看门拥车，暮见门罗雀。
尝闻月底人，欲把月桂斫。
要使清光多，四海意开廓。
我亦爱明月，常满不愿落。
上弦过杨侯，乃值寒雨作。
共饮三四人，不觉传鸣柝。
持葩金谷豪，朱黄何灼烁。
还思溱洧上，士与女相谑。
实此香草芳，请我赋其略。
酒阑为追咏，思拙笔屡阁。